VSL sklep I R 41/2011
Datum: 2011-10-11T02:00:00.000+02:00
ecli: ECLI:SI:VSLJ:2011:I.R.41.2011
sodisce: Višje sodišče v Ljubljani
oddelek: Gospodarski oddelek
institut: spor o pristojnosti - gospodarski spor - odvetnik kot pravdna stranka - spor iz opravljanja odvetnikove dejavnosti
jedro: Odvetniki, ki svoj poklic opravljajo kot zasebniki (in ne kot odvetniške družbe), ne sodijo v krog subjektov, za katere se uporabljajo pravila o gospodarskih sporih. Kljub številnim podobnostim s podjetniki iz 6. odstavka 3. člena ZGD odvetniki niso podjetniki, ampak zasebniki, kot je to tudi izrecno navedeno v 7. odstavku 7. člena ZFPPIPP. Glede na to Okrožno sodišče v Ljubljani, Oddelek za gospodarsko sodstvo, ni pristojno za sojenje.
zveza: ZPP člen 19, 30, 32, 32/2, 32/2-7, 481, 482.
    	  ZFPPIPP člen 7, 7/7.

## Jedro

Odvetniki, ki svoj poklic opravljajo kot zasebniki (in ne kot odvetniške družbe), ne sodijo v krog subjektov, za katere se uporabljajo pravila o gospodarskih sporih. Kljub številnim podobnostim s podjetniki iz 6. odstavka 3. člena ZGD odvetniki niso podjetniki, ampak zasebniki, kot je to tudi izrecno navedeno v 7. odstavku 7. člena ZFPPIPP. Glede na to Okrožno sodišče v Ljubljani, Oddelek za gospodarsko sodstvo, ni pristojno za sojenje.

## Izrek

Za odločanje v tej zadevi je pristojno Okrajno sodišče v Kočevju.

## Obrazložitev

1. Okrajno sodišče v Ljubljani, Centralni oddelek za verodostojne listine, je s sklepom VL 126006/2010, s katerim je razveljavilo sklep o izvršbi na podlagi verodostojne listine v delu, v katerem je bila dovoljena izvršba, in odločilo, da bo o zahtevku odločalo Okrožno sodišče v Ljubljani kot stvarno in krajevno pristojno sodišče. 2. Okrožno sodišče v Ljubljani je sprožilo spor o pristojnosti, saj meni, da v obravnavani zadevi ne gre za gospodarski spor in je, glede na vrednost spornega predmeta, za sojenje v tej zadevi pristojno Okrajno sodišče v Ljubljani.

3. Po določilu 19. člena ZPP mora sodišče med postopkom ves čas po uradni dolžnosti paziti na svojo stvarno pristojnost. 30. člen ZPP določa, da so v premoženjskopravnih zahtevkih, če vrednost spornega predmeta ne presega 8.345,85 EUR, za sojenje pristojna okrajna sodišča. 4. V tej zadevi teče spor med tožečo stranko – pravno osebo in toženo stranko – odvetnikom. Odvetniki, ki svoj poklic opravljajo kot zasebniki (in ne kot odvetniške družbe), ne sodijo v krog subjektov, za katere se uporabljajo pravila o gospodarskih sporih (481. in 482. člen ZPP). Kljub številnim podobnostim s podjetniki iz 6. odstavka 3. člena ZGD odvetniki niso podjetniki, ampak zasebniki, kot je to tudi izrecno navedeno v 7. odstavku 7. člena ZFPPIPP. Glede na to Okrožno sodišče v Ljubljani, Oddelek za gospodarsko sodstvo, tudi na podlagi 7. točke 2. odst. 32. člena ZPP, ni pristojno za sojenje.

5. Ker v tej zadevi ne gre za gospodarski spor in ob upoštevanju vrednosti spornega predmeta ter sedeža tožene stranke (1. odst. 30., 1. odst. 46. in 1. odst. 47. člena ZPP) višje sodišče na podlagi 1. odst. 25. člena ZPP in v zvezi z 2. točko 104. člena Zakona o sodiščih ugotavlja, da je za odločanje v tej zadevi stvarno in krajevno pristojno Okrajno sodišče v Kočevju.